Serialul este povestea a trei extratereștri (care sunt de fapt, așa cum se va dovedi pe parcurs, hibrizi, cu gene extraterestre și gene umane), Max, Isabel și Michael, ce locuiesc în orașul Roswell din New Mexico. Cei trei extratereștri sunt supraviețuitori ai prăbușirii unui OZN în 1947 (accidentul s-a petrecut în realitate, fiind cunoscut ulterior sub numele de "Incidentul OZN de la Roswell", însă guvernul SUA a negat că ar fi fost vorba de un OZN). Cei trei reușesc să ducă o viață relativ normală până în momentul în care Max, unul dintre ei, o salvează de la moarte pe Liz, o colegă de școală, care fusese împușcată în stomac chiar în cafeneaua în care lucra, și care aparținea părinților ei. Din acel moment, povestea ia o turnură periculoasă. În cele din urmă cei trei află faptul că sunt clonele unor extratereștri de viță regală de pe planeta Antar, care au pierit într-un război, și că misiunea lor este să se întoarcă acasă și să își salveze poporul.